Babalykie in vullisdrom gevindArgieffoto Die polisie doen ’n geregtelike doodsondersoek nadat die liggaam van ’n babaseuntjie Dinsdagaand in ’n vullisdrom in Worcester in die Wes-Kaap aangetref is. Ao. Julian Plaatjies, woordvoerder van die polisie, het aan Maroela Media gesê ’n persoon wat deur vullisdromme gesoek het na koeldrankblikkies om te herwin het omstreeks 18:00 op die liggaam in ’n vullisdrom in Kerkplein afgekom. Volgens Plaatjies was die liggaam van die seuntjie kaal met slegs ’n dun jurkie wat saam met die liggaam in die vullisdrom gelê het. “Hy het in ’n slapende posisie gelê met sy handjies gevou,” het Plaatjies verduidelik. Die baba se ouderdom is nie in die stadium duidelik nie. Die polisie vermoed die kleinding moes tussen vier weke en vier maande oud gewees het. “Dit is nie ’n pasgebore baba nie. Die baba was ook nie ondervoed nie. Hy was ’n fris baba.” Plaatjies vertel dat die baba vermoedelik binne die afgelope 24 tot 48 uur dood is. Dit is ook nie duidelik of die baba se liggaam in die vullisdrom gelos is en of die baba in die vullisdrom gesterf het nie. Volgens Plaatjie is daar onder andere ŉ gebou oorkant die pad van die spesifieke vullisdrom met winkels onder en wooneenhede op die tweede verdieping. ’n Nadoodse ondersoek word gedoen. “Die uitslag daarvan sal dus bepaal of ons die klagte na moord gaan verander,” het hy verduidelik. Enigiemand met inligting rakende die baba word versoek om ao. Willemse van die plaaslike speurtak by 023 348 6100 te skakel.